አስመሳዮች እንደምንም ተንጠላጥለው ያገኙትን ሹመት ላለማጣት ግን እንቅልፍ የላቸውም፡፡ በራሳቸው የማይተማመኑና በፅናት የሚቆሙለት ዓላማ ስለሌላቸው፣ ሀቀኞችንና አገር ወዳዶችን በማበሳጨት የሥራ አካባቢዎችን ይረብሻሉ፡፡ በቅጥር፣ በምደባ፣ በዝውውር፣ በዕድገት፣ በልዩ ልዩ ጥቅማ ጥቅሞችና በትምህርት ዕድሎች አድልኦ በመፈጸም የሠራተኞችን ሞራል ይገድላሉ፡፡ የአገልጋይነት ስሜትን ያጠፋሉ፡፡ በመላ አገሪቱ ለመልካም አስተዳደር መጥፋት፣ ለፍትሕ መጓደል፣ ለሙስና መስፋፋት፣ ለኢፍትሐዊ የሀብት ክፍፍል መፈጠር፣ ለሕዝብ ቅሬታዎች መበራከትና ለመሳሰሉት ትልቅ ሚና አላቸው፡፡ ሕገወጥ ድርጊቶች ሲፈጸሙ እንደ መከላከል በምን ቸገረኝ ያልፋሉ፡፡ ብልሹ አሠራሮች እንዲሰፍኑ እገዛ ያደርጋሉ፡፡ ፍትሕ ሲዛባ ግድ የላቸውም፡፡ ከአገር ጥቅም ይልቅ የራሳቸውን ያስቀድማሉ፡፡ ሌላው ቀርቶ በአባልነት የተጠለሉበትን ፓርቲና መንግሥት ሳይቀር ለጉዳት ይዳርጋሉ፡፡ የመውቀስ፣ የማረምና የመገሰፅ ኃላፊነት እንዳለባቸው እያወቁ፣ የራሳቸውን ጥቅም ብቻ እያሳደዱ ገደሉን ሜዳ ነው ይላሉ፡፡ የአስመሳይነታቸው ደረጃ ከፍ ያለ በመሆኑም በሐሰተኛ መረጃና ሪፖርት ማሳሳት ተግባራቸው ነው፡፡ በአገር ላይ ነውጥና ሁከት ሲቀሰቀስ ደግሞ ይደበቃሉ፡፡ ትንፍሽ አይሉም፡፡
